  Анжелика Тихонова корреспондент 2021-тӥ арын Удмуртиын нылпи театр коллективъёслы «Театр но нылпиос» («Театр и дети») элькун конкурс онлайн амалэн ортчоз. Со сярысь Калык творчествоя элькун юртлэн пресс-службаез ивортӥз. Вожвылъяськонэ пыриськыны ӧтё нылпиослэсь но егитъёслэсь театр коллективъёссэс, театр студиосты, кудъёсызлэн репертуаразы ӟуч, удмурт но мукет кылъёсын постановкаоссы вань. Пыриськисьёсты арлыдзыя кык группаослы люкозы: 6-14 аресъемъёс но 15-25 аресъемъёс. Вожвылъяськонэ 20 минутысен 1 час 30 минутозь кыстӥськись видеоспектакль келяно, темаезъя сюбегатонъёс ӧвӧл. Конкурсэ пыриськон понна 27-тӥ южтолэзёзь  анкета гожтыса кельтоно. Ужрад Россиысь йӧскалык театр искусстволэсь йылолъёссэ утён, нылпиосты но егитъёсты Россиын улӥсь калыкъёслэсь йылолъёссэс гажаны дышетон, коллективъёслы ужан алъёсынызы люкиськон, пинал учкисьёслэсь театр искусствоен тунсыкъяськонзэс будэтон, быгатонлыко выль коллективъёсты, режиссёръёсты, дышетӥсьёсты, суредасьёсты шараян понна ортчытӥське Вожвылъяськонлы йылпумъянъёс Калык творчествоя элькун юртлэн нимлыко сайтаз лэсьтозы. Со сяна, ZOOM платформаын спектакльёс сярысь кенешонэн творческой лаборатория радъялозы. Йылпумъянъёсъя тужгес усто постановкаосты 2021-тӥ арын Нылпи йӧскалык театр коллективъёслэн «Театр и дети» огъяросси фестиваль-конкурссылэн финалаз ӵектозы. Солэн темаез «Этнообраз в национальной литературе» луоз. Конкурслэн куронъёсыныз пыр-почгес тодматскыны  луэ. Тодэ вайытом, Удмуртиын «Театр но нылпиос» Росси фестиваль 2017-тӥ арын нырысьсэ ортчиз.  Тегъёс: Ижкар Театр егитъёс Удмуртия вожвылъяськон пиналъёс  